*Nakon prošlog ste Eura za 21 milijun eura prešli u Tottenham. Sada se spremate u Manchester United...

''Hah, o meni uvijek kruže raznorazne glasine. Ne kažem da se klubovi ne interesiraju, ali ja sam još uvijek pod ugovorom s Tottenhamom.''

*Kako je živjeti u Londonu?

''Nemam nikakvih problema. Ne treba mi maska da bih izašao na ulicu ili u kupovinu. Uvijek ima tabloida i paparazzija, ali u Engleskoj je dobro što mi, stranci, u pravilu ne zaokupljamo njihovu pozornost. Zato služe domaći, engleski reprezentativci.''

*Kako se osjećate kao najbolji hrvatski nogometaš današnjice?

''Ne osjećam se kao zvijezda. U reprezentaciji sam samo jedan od reprezentativaca. Uživamo u zajedničkom nastupanju i zajedničkom druženju. Kod nas je atmosfera vrlo opuštena. Od mnogih ćete igrača čuti da je u njihovoj reprezentaciji atmosfera obiteljska. Mogao bih vam jamčiti da je kod nas uistinu takva.''

*Hrvati su ponosan nogometni narod. Je li to za vas reprezentativce prednost ili mana?

''Da, kod Hrvata su uvijek na snazi ekstremi. No, kad su teška vremena obično postajemo "faktor dobre volje". Kad pobjeđujemo, slavimo zajedno. Kad gubimo, tugujemo svi. Valjda smo zato u odnosu na veličinu naše zemlje ljudima toliko važni.''

*Kako danas gledate na vaš težak četvrtfinalni poraz od Turske u Austriji i Švicarskoj prije četiri godine?

''Morali ste me baš to pitati, zar ne? (Smijeh.) Bili smo tako blizu polufinalu, u kojem bismo igrali protiv Njemačke...''

*...Vašega omiljenog suparnika?

''U skupini smo tada pobijedili Njemačku 2-1. Vjerujem da Nijemci imaju stanoviti "hrvatski kompleks". Imaju to u glavi. Zato uvijek rado igramo protiv njih.''

*Pretpostavljamo da onda ne biste imali ništa protiv dvoboja s Njemačkom niti u Poljskoj i Ukrajini...

''Definitivno! Doduše, možemo se susresti tek u polufinalu. Uvijek igramo rado protiv momčadi kao što je Njemačka, protiv momčadi koje se ne vole braniti. Definitvno se ne bojimo Nijemaca. Niti najmanje.''

Dragi navijači na Euru ili u domovini, šaljite nam svoje fotografije navijanja, slavlja i podrške hrvatskoj reprezentaciji na moj.report@novatv.hr. Najbolje ćemo objaviti na našem portalu.